次韵蘇公西湖徙魚三首  其二
作者：陳師道
朝代：宋

paragraphs: 赤手取魚如拾塊，布網鳴舷攻腹背。
豈知激濁與清流，恐懼駢頭牽翠带。
居士仁心到魚鳥，會有微生化餘鱠。
寧容網目漏吞舟，誰能烹鮮作苛碎。
我亦江湖釣竿手，誤逐輕車從下瀨。
生當得意落鷗邊，何用封侯墮鳶外。
不如此魚今得所，置身暗與神明會。
徑須作記戒鯨鯢，防有任公釣東海。